Na osnovu člana 70. Zakona o javnim nabavkama („Službene glasnik BiH”, broj 39/14), a na preporuku Komisije za provođenje postupka javne nabavke u Bosansko-podrinjskom kantonu Goražde, imenovanu Rješenjem Vlade Bosansko-podrinjskog kantona Goražde, br.03-14-90/15 od 22.01.2015.godine, Vlada Bosansko-podrinjskog kantona Goražde, na svojoj \_\_\_\_ redovnoj sjednici, održanoj dana \_\_\_\_\_\_ 2016.godine, ***d o n o s i:***

**O D L U K U**

*o izboru najpovoljnijeg ponuđača za isporuku autodijelova*

**Član 1.**

Prihvata se preporuka Komisije za provođenje postupka javne nabavke u Bosansko-podrinjskom kantonu Goražde utvrđena u Izvještaju od radu, br.03-14-90-213/15 od 04.03.2016.godine i za najpovoljnijeg ponuđača za sukcesivnu isporuku autodijelova za potrebe voznog parka institucija Bosansko-podrinjskog kantona Goražde bira se društvo **„DAMIR COMPANY“ d.o.o. GORAŽDE**, sa ponudom broj: 2/16 od 18.01.2016.godine i ponuđenom cijenom od 112.961,65 KM, bez PDV-a, kao najbolje ocijenjenom.

**Član 2.**

Prijedlog okvirnog sporazuma dostaviće se na potpis izabranom ponuđaču po proteku roka od 15 dana, računajući od dana kada svi ponuđači, koji su učestvovali u predmetnom postupku zajedničke nabavke, budu obaviješteni o izboru najpovoljnijeg ponuđača.

**Član 3.**

Odluka stupa na snagu danom donošenja i objaviće se na web-stranici Vlade Bosansko-podrinjskog kantona Goražde, uz istovremeno upućivanje svim ponuđačima koji su učestvovali u predmetnom postupku javne nabavke, a naknadno će se objaviti i u „Službenim novinama Bosansko-podrinjskog kantona Goražde“.

**O b r a z l o ž e nj e**

Predmetni postupak nabavke pokrenut je Odlukom o pokretanju postupka zajedničke javne nabavke standardizovanih roba i usluga koje predstavljaju zajedničku i redovnu potrebu korisnika budžeta BPK Goražde, br.03-14-1642/15 od 16.10.2015.godine. Procijenjena vrijednost nabavke iznosila je 100.000,00 KM. Javna nabavka provedena je putem otvorenog postupka. Obavještenje o nabavci, br.978-1-1-8-3-8/15 poslano je na objavu dana 23.12.2015.godine, te je istog dana i objavljeno na Portalu javnih nabavki. Sažetak Obavještenja o nabavci objavljen je u „Službenom glasniku BiH“, br.99/15 od 28.12.2015.godine.

Komisija za provođenje postupka javne nabavke u Bosansko-podrinjskog kantonu Goražde, imenovana Rješenjem br.03-14-90/15 od 22.01.2015.godine, (u nastavku: Komisija) je uz svoj Izvještaj o radu, br.03-14-90-213/15 od 04.03.2016.godine dostavila i Zapisnik o pregledu i ocjeni ponuda, br.03-14-90-177/15 od 09.02.2016.godine, u kojima je preporučila izbor društva „DAMIR COMPANY“ d.o.o. GORAŽDE za najpovoljnijeg ponuđača.

U postupku po izvještaju o radu utvrđeno je da je Komisija blagovremeno i pravilno izvršila otvaranje i ocjenu prispjelih ponuda, o čemu je sačinila odgovarajuće zapisnike, u kojima je utvrđeno sljedeće:

* da su zaprimljene/pristigle ukupno 3 /tri/ ponude;
* da su ponude ponuđača „DAMIR COMPANY“ d.o.o. GORAŽDE i MAP-AUTO“ d.o.o. GORAŽDE, prihvatljive;
* da ponuda ponuđača „PAUK-PROM“ d.o.o. GORAŽDE nije prihvatljiva zbog neispunjavanja uslova za kvalifikaciju jer imenovani ponuđač uz svoju ponudu nije dostavio spisak uredno izvršenih ugovora (minimalno 50.000,00 KM) u skladu sa članom 48. stav (2) Zakona, a koji su u vezi sa predmetnom nabavkom u posljednje 3 /tri/ godine, ili od datuma registracije odnosno početka poslovanja ako je ponuđač registrovan, odnosno počeo sa radom prije manje od 3 /tri/ godine.

Tokom pregleda i ocjene predmetnih ponuda primjenjen je institut objašnjenja/obrazloženja ponuđene cijene ponuđača „MAP AUTO“ d.o.o. Goražde, a u skladu sa članom 66. Zakona. Naime, Komisija je utvrdila da je cijena autodijelova iz ponude navedenog ponuđača neprirodno niska, jer je za više od 20% niža od cijene drugorangirane prihvatljive ponude, pa je, shodno članu 17. stav (7) Uputstva za pripremu modela tenderske dokumentacije i ponuda, zatraženo od navedenog ponuđača da u ostavljenom roku od 7 /sedam/ dana dostavi pisano osnovano obrazloženje cijena određenih stavki iz predmetne ponude.

Ponuđač „MAP AUTO“ d.o.o. Goražde je u ostavljenom roku prvobitno dostavio pisano pojašnjenje neprirodno niske cijene traženih stavki koje je sadržavalo isključivo odobrene rabate više dobavljača za razne vrste autodijelova. Nakon toga, Komisija je bila stava da se predmetnom ponuđaču treba dostaviti novi upit i šansa da opravda svoju ponuđenu cijenu dostavljanjem poređenja s cijenama na tržištu ili kalkulacije cijena, a shodno odredbama člana 66. Zakona. Međutim, prema mišljenju većine članova Komisije imenovani ponuđač ni u naknadno dostavljenom pojašnjenju nije uspio pružiti osnovano objašnjenje za neprirodno nisku cijenu ponude u skladu sa relevantnim zakonskim odredbama, jer je ista sadržavala određene cijene koje su bile znatno niže u odnosu na cijene na tržištu, pa je stoga ista odbačena.

U postupku donošenja ove odluke posebno su cijenjene činjenice da je Komisija pravilno i potpuno izvršila ocjenu kvalifikovanosti ponuđača, te ocjenu pristiglih ponuda, a skladu sa kriterijima iz tenderske dokumentacije, te da je izbor najpovoljnijeg ponuđača izvršen u skladu sa Zakonom o javnim nabavkama, podzakonskim aktima i tenderskom dokumentacijom.

Uzimajući u obzir naprijed navedeno, odlučeno je kao u dispozitivu ove Odluke.

**POUKA O PRAVNOM LIJEKU:**

Protiv ove Odluke može se uložiti žalba ugovornom organu u pisanoj formi, direktno, elektronskim putem ili preporučenom poštanskom pošiljkom, najkasnije u roku od 10 /deset/ dana od dana prijema ove Odluke.

**V L A D A P R E M I J E R**

**BOSANSKO-PODRINJSKOG**

**KANTONA GORAŽDE**

*Emir Oković*

*Broj: 03 - \_\_\_\_\_\_\_\_\_\_\_\_/16*

*\_\_\_.\_\_\_.2016.godine*

*G o r a ž d e*